标题：箜篌诗文
简介
早期卧箜篌出现在春秋时的楚国，与古琴同一起源，但其长形共鸣箱面板上却有像琵琶一样的品位，这是它与琴瑟在形制上的主要差异，演奏方式是以竹片拨奏或击奏。竖箜篌（古竖琴）虽然在秦以前即已从中亚流入西域，但却是在东汉时才传入内地的。记述东汉以前年代的诗文，“箜篌”二字指卧箜篌，东汉以后则主要指竖箜篌。
诗文示例
且略过东汉无名氏所作的《孔雀东南飞》这首大家耳熟能详的感人诗歌—— 
孔雀东南飞，五里一徘徊。 
十三能织素，十四学裁衣，十五弹箜篌，十六诵诗书…… 
东西植松柏，左右种梧桐。枝枝相覆盖，叶叶相交通…… 
《箜篌引》所依的典故“公无渡河”出自晋人崔豹《古今注·音乐》，古乐曲由朝鲜艄公霍里子高的妻子丽玉所作。一天早晨，霍里子高去撑船摆渡，望见一个披散白发的疯颠人提着酒壶奔走。眼看那人要冲进急流之中了，他的妻子追在后面呼喊着不让他渡河，却已经赶不及，疯癫人终究被河水淹死了。那位女子拨弹箜篌，唱《公无渡河》歌曰： 
公无渡河，公竟渡河！ 
堕河而死，将奈公何！ 
其声凄怆，曲终亦投河而死。霍里子高回到家，把那歌声向妻子丽玉作了描绘，丽玉也甚为悲伤，于是弹拔箜篌把歌声写了下来，听到的人莫不吞声落泪。丽玉又把这个曲子传给邻居女儿丽容，名字就是《箜篌引》。 
此事唐人颇有诗叹和之： 
【公无渡河】李贺
公乎公乎，提壶将焉如？
屈平沉湘不足慕，徐衍入海诚为愚！
公乎公乎，床有菅席盘有鱼。
北里有贤兄，东邻有小姑，陇亩油油黍与葫，瓦甒浊醪蚁浮浮。
黍可食，醪可饮，公乎公乎其奈居，被发奔流竟何如？
贤兄小姑哭呜呜。
【公无渡河】李白
黄河西来决昆仑，咆吼万里触龙门。
波滔天，尧咨嗟，大禹理百川，儿啼不窥家。
杀湍湮洪水，九州始蚕麻。其害乃去，茫然风沙。
被发之叟狂而痴，清晨径流欲奚为。
旁人不惜妻止之，公无渡河苦渡之。
虎可搏，河难凭，公果溺死流海湄。
有长鲸白齿若雪山，公乎公乎，挂骨于其间。箜篌所悲竟不还！
【公无渡河】王建
渡头恶天两岸远，波涛塞川如叠坂。
幸无白刃驱向前，何用将身自弃捐。
蛟龙啮尸鱼食血，黄泥直下无青天。
男儿纵轻妇人语，惜君性命还须取。
妇人无力挽断衣，舟沉身死悔难追。公无渡河公自为。 
【公无渡河】李咸用
有叟有叟何清狂，行搔短发提壶浆。
乱流直涉神洋洋，妻止不听追沈湘。偕老不偕死，箜篌遗凄凉。
刳松轻稳琅玕长，连呼急榜庸何妨。
见溺不援能语狼，忍听丽玉传悲伤。 
【公无渡河】温庭筠
黄河怒浪连天来，大响谹谹如殷雷。
龙伯驱风不敢上，百川喷雪高崔嵬。
二十五弦何太哀，请公勿渡立裴回。
下有狂蛟锯为尾，裂帆截棹磨霜齿。
神锥凿石塞神潭，白马飒沓赤尘起。
公乎跃马扬玉鞭，灭没高蹄日千里。 
按：“白马飒沓赤尘起”中三、四两字无法显示，银河以“飒沓”代替。
【公无渡河】王睿
浊波洋洋兮凝晓雾，公无渡河兮公苦渡。
风号水激兮呼不闻，提壶看入兮中流去。 
浪摆衣裳兮随步没，沉尸深入兮蛟螭窟。 
蛟螭尽醉兮君血干，推出黄沙兮泛君骨。 
当时君死妾何适，遂就波澜合魂魄。
愿持精卫衔石心，穷取河源塞泉脉。 
【公无渡河】陈标
阴云飒飒浪花愁，半度惊湍半挂舟。
声尽云天君不住，命悬鱼鳖妾同休。
黛娥芳脸垂珠泪，罗袜香裾赴碧流。
馀魄岂能衔木石，独将遗恨付箜篌。
梁人吴均《续齐谐记》记《青溪小姑曲》本事曰：会稽赵文韶……秋夜步月，怅然思归，乃倚门唱《乌飞曲》。忽有青衣，年可十五六许，诣门曰：“女郎闻歌声，有悦人者，逐月游戏，故遣相问。”……须臾，女郎至，年可十八九许，容色绝妙，谓文韶曰：“闻君善歌，能为作一曲否？”文韶即为歌“草生磐石下”，声甚清美。女郎顾青衣，取箜篌鼓之，泠泠似楚曲。又令侍婢歌《繁霜》，自脱金簪，扣箜篌和之。婢乃歌曰：“歌繁霜，繁霜侵晓幕。伺意空相守，坐待繁霜落。”留连宴寝，将旦别去，以金簪遗文韶。文韶亦赠以银碗及琉璃匕。明日，于青溪庙中得之，乃知得所见青溪神女也。 
又《宛转歌》本事曰：晋有王敬伯者，会稽馀姚人。少好学，善鼓琴。年十八，仕於东宫，为卫佐。休假还乡，过吴，维舟中渚。登亭望月，怅然有怀，乃倚琴歌《泫露》之诗。俄闻户外有嗟赏声，见一女子，雅有容色，谓敬伯曰：“女郎悦君之琴，愿共抚之。”敬伯许焉。既而女郎至，姿质婉丽，绰有馀态，从以二少女，一则向先至者。女郎乃抚琴挥弦，调韵哀雅，类今之登歌，曰：“古所谓《楚明君》也，唯嵇叔夜能为此声，自兹已来，传习数人而已。”复鼓琴，歌《迟风》之词，因叹息久之。乃命大婢酌酒，小婢弹箜篌，作《宛转歌》。女郎脱头上金钗，扣琴弦而和之，意韵繁谐，歌凡八曲。敬伯唯忆二曲。将去，留锦卧具、绣香囊，并佩一双，以遗敬伯。敬伯报以牙火笼、玉琴轸。女郎怅然不忍别，且曰：“深闺独处，十有六年矣。邂逅旅馆，尽平生之志，盖冥契，非人事也。”言竟便去。敬伯船至虎牢戍，吴令刘惠明者，有爱女早世，舟中亡卧具，于敬伯船获焉。敬伯具以告，果于帐中得火笼、琴轸。女郎名妙容，字雅华，大婢名春条，年二十许，小婢名桃枝，年十五，皆善弹箜篌及《宛转歌》，相继俱卒。 
唐人李端为之作《王敬伯歌》曰：妾本舟中客，闻君江上琴。君初感妾叹，妾亦感君心。遂出合欢被，同为交颈禽。传杯唯畏浅，接膝犹嫌远。侍婢奏箜篌，女郎歌宛转。宛转怨如何，中庭霜渐多。霜多叶可惜，昨日非今夕。徒结万里欢，终成一宵客。王敬伯，渌水青山从此隔！ 
几多憾人之事，无怪古人言：箜篌声悲。
唐·李贺 李凭箜篌引 
吴丝蜀桐张高秋，空山凝云颓不流。
江娥啼竹素女愁，李凭中国弹箜篌。 
昆山玉碎凤凰叫，芙蓉泣露香兰笑。
十二门前融冷光，二十三丝动紫皇。 
女娲炼石补天处，石破天惊逗秋雨。
梦入神山教神妪，老鱼跳波瘦蛟舞。 
吴质不眠倚桂树，露脚斜飞湿寒兔。
唐·王昌龄 箜篌引
卢溪郡南夜泊舟，夜闻两岸羌戎讴，其时月黑猿啾啾。
微雨沾衣令人愁，有一迁客登高楼，不言不寐弹箜篌。
弹作蓟门桑叶秋，风沙飒飒青冢头，将军铁骢汗血流。
深入匈奴战未休，黄旗一点兵马收，乱杀胡人积如丘。
疮病驱来配边州，仍披漠北羔羊裘，颜色饥枯掩面羞。
眼眶泪滴深两眸，思还本乡食牦牛，欲语不得指咽喉。
或有强壮能咿嚘，意说被他边将雠，五世属藩汉主留。
碧毛毡帐河曲游，橐驼五万部落稠，敕赐飞凤金兜鍪。
为君百战如过筹，静扫阴山无鸟投，家藏铁券特承优。
黄金千斤不称求，九族分离作楚囚，深溪寂寞弦苦幽。
草木悲感声飕飗，仆本东山为国忧，明光殿前论九畴。
簏读兵书尽冥搜，为君掌上施权谋，洞晓山川无与俦。
紫宸诏发远怀柔，摇笔飞霜如夺钩，鬼神不得知其由。
怜爱苍生比蚍蜉，朔河屯兵须渐抽，尽遣降来拜御沟。
便令海内休戈矛，何用班超定远侯，史臣书之得已不。
唐·张祜 楚州韦中丞箜篌 
千重钩锁撼金铃，万颗真珠泻玉瓶。
恰值满堂人欲醉，甲光才触一时醒。 
唐·张祜 箜篌 
星汉夜牢牢，深帘调更高。乱流公莫度，沉骨妪空嗥。 
向月轻轮甲，迎风重纫条。不堪闻别引，沧海恨波涛。 
唐·卢仝 楼上女儿曲 
谁家女儿楼上头，指麾婢子挂帘钩。
林花撩乱心之愁，卷却罗袖弹箜篌。 
箜篌历乱五六弦，罗袖掩面啼向天。
相思弦断情不断，落花纷纷心欲穿。 
心欲穿，凭栏干。相忆柳条绿，相思锦帐寒。 
直缘感君恩爱一回顾，使我双泪长珊珊。 
我有娇靥待君笑，我有娇娥待君扫。
莺花烂熳君不来，及至君来花已老。 
心肠寸断谁得知，玉阶迷离生青草。 
唐·顾况 李供奉弹箜篌歌 
国府乐手弹箜篌，赤黄绦索金鎝头。
早晨有敕鸳鸯殿，夜静遂歌明月楼。 
起坐可怜能抱撮，大指调弦中指拨。
腕头花落舞制裂，手下鸟惊飞拨剌。 
珊瑚席，一声一声鸣锡锡；罗绮屏，一弦一弦如撼铃。 
急弹好，迟亦好；宜远听，宜近听。
左手低，右手举，易调移音天赐与。 
大弦似秋雁，联联度陇关；小弦似春燕，喃喃向人语。 
手头疾，腕头软，来来去去如风卷。
声清泠泠鸣索索，垂珠碎玉空中落。 
美女争窥玳瑁帘，圣人卷上真珠箔。
大弦长，小弦短，小弦紧快大弦缓。 
初调锵锵似鸳鸯水上弄新声，入深似太清仙鹤游秘馆。 
李供奉，仪容质，身才稍稍六尺一。
在外不曾辄教人，内里声声不遣出。 
指剥葱，腕削玉，饶盐饶酱五味足。
弄调人间不识名，弹尽天下崛奇曲。 
胡曲汉曲声皆好，弹著曲髓曲肝脑。
往往从空入户来，瞥瞥随风落春草。 
草头只觉风吹入，风来草即随风立。
草亦不知风到来，风亦不知声缓急。 
爇玉烛，点银灯；光照手，实可憎。
只照箜篌弦上手，不照箜篌声里能。 
驰凤阙，拜鸾殿，天子一日一回见。
王侯将相立马迎，巧声一日一回变。 
实可重，不惜千金买一弄。
银器胡瓶马上驮，瑞锦轻罗满车送。 
此州好手非一国，一国东西尽南北。
除却天上化下来，若向人间实难得！ 
唐·顾况 王郎中妓席五咏·箜篌 
玉作搔头金步摇，高张苦调响连宵。
欲知写尽相思梦，度水寻云不用桥。 
唐·杨巨源 听李凭弹箜篌二首 
听奏繁弦玉殿清，风传曲度禁林明。
君王听乐梨园暖，翻到云门第几声。 
花咽娇莺玉漱泉，名高半在御筵前。
汉王欲助人间乐，从遣新声坠九天。 
唐·王维 偶然作六首·其五
赵女弹箜篌，复能邯郸舞。夫婿轻薄儿，斗鸡事齐主。
黄金买歌笑，用钱不复数。许史相经过，高门盈四牡。
客舍有儒生，昂藏出邹鲁。读书三十年，腰下无尺组。
被服圣人教，一生自穷苦。
唐·张说 赠崔二安平公乐世词
十五红妆侍绮楼，朝承握槊夜藏钩。
君臣一意金门宠，兄弟双飞玉殿游。
宁知宿昔恩华乐，变作潇湘离别愁。
地湿莓苔生舞袖，江声怨叹入箜篌。
自怜京兆双眉妩，会待南来五马留。
唐·崔国辅 古意 
净扫黄金阶，飞霜皎如雪。下帘弹箜篌，不忍见秋月。 
唐·吴象之 阳春歌
帘低晓露湿，帘卷莺声急。欲起把箜篌，如凝彩弦涩。 
孤眠愁不转，点泪声相及。净扫阶上花，风来更吹入。
唐·施肩吾 效古词
莫愁新得年十六，如蛾双眉长带绿。
初学箜篌四五人，莫愁独自声前足。
唐·施肩吾 赠女道士郑玉华二首·其二
明镜湖中休采莲，却师阿母学神仙。
朱丝误落青囊里，犹是箜篌第几弦。
唐·岑参 冀州客舍酒酣贻王绮寄题南楼时王子欲应制举西上
夫子傲常调，诏书下征求。知君欲谒帝，秣马趋西周。
逸足何骎骎，美声实风流。学富赡清词，下笔不能休。
君家一何盛，赫奕难为俦。伯父四五人，同时为诸侯。
忆昨始相值，值君客贝丘。相看复乘兴，携手到冀州。
前日在南县，与君上北楼。野旷不见山，白日落草头。
客舍梨花繁，深花隐鸣鸠。南邻新酒熟，有女弹箜篌。
醉后或狂歌，酒醒满离忧。主人不相识，此地难淹留。
吾庐终南下，堪与王孙游。何当肯相寻，澧上一孤舟。
唐·孟郊 送李翱习之
习之势翩翩，东南去遥遥。赠君双履足，一为上皋桥。
皋桥路逶迤，碧水清风飘。新秋折藕花，应对吴语娇。
千巷分渌波，四门生早潮。湖榜轻袅袅，酒旗高寥寥。
小时屐齿痕，有处应未销。旧忆如雾星，怳见于梦消。
言之烧人心，事去不可招。独孤宅前曲，箜篌醉中谣。
壮年俱悠悠，逮兹各焦焦。执手复执手，唯道无枯凋。
唐·李商隐 拟意 
怅望逢张女，迟回送阿侯。空看小垂手，忍问大刀头。 
妙选茱萸帐，平居翡翠楼。云屏不取暖，月扇未遮羞。 
上掌真何有，倾城岂自由。楚妃交荐枕，汉后共藏钩。 
夫向羊车觅，儿从凤穴求。书成祓禊帖，唱杀畔牢愁。 
夜杵鸣江练，春刀解石榴。象床穿耙网，犀帖订窗油。 
仁寿遗明镜，陈仓拂彩毯。真防舞如意，佯盖卧箜篌。 
濯锦桃花水，溅裙杜若洲。鱼儿悬宝剑，燕子合金瓯。 
银箭催摇落，华筵惨去留。几时销薄怒，从此抱离忧。 
帆落啼猿峡，樽开画玸舟。急弦肠对断，剪蜡泪争流。 
璧马谁能带，金虫不复收。银河扑醉眼，珠串咽歌喉。 
去梦随川后，来风贮石邮。兰丛衔露重，榆荚点星稠。 
解珇无遗迹，凌波有旧游。曾来十九首，私谶咏牵牛。 
唐·李商隐 代赠 
杨柳路尽处，芙蓉湖上头。虽同锦步障，独映钿箜篌。 
鸳鸯可羡头俱白，飞去飞来烟雨秋。 
唐·薛馧 赠郑女郎 
艳阳灼灼河洛神，珠帘绣户青楼春。
能弹箜篌弄纤指，愁杀门前少年子。
笑开一面红粉妆，东园几树桃花死。
朝理曲，暮理曲，独坐窗前一片玉。
行也娇，坐也娇，见之令人魂魄销。
堂前锦褥红地炉，绿沈香榼倾屠苏。
解佩时时歇歌管，芙蓉帐里兰麝满。
晚起罗衣香不断，灭烛每嫌秋夜短。
五代南汉·作者不明 宫词
兰楫歌声出翠蓬，流花桥址御园通。
红云五月开新宴，特旨先宣女待中。
刺史何曾让洛洲，咸秦家世抎箜篌。
金盘忽进香瓜美，肠断伶人尚玉楼。
宋·韩淲 一剪梅·闻箜篌 
缥缈神仙云雾窗。说与苏州，未断人肠。
带湖烟月堕苍茫。唤醒嫦娥，春笋纤长。
马上琵琶半额妆。拨尽相思，十二巫阳。
疏口清梦入潇湘。佩玉鸣鸾，吹下天香。
宋·洪咨夔 浣溪沙
细雨斜风寂寞秋，黄花压鬓替人羞。归舟云树负箜篌。 
燕子楼寒迷楚梦，凤皇池暖惬秦讴。暮云凝碧可禁愁。 
宋·危稹 渔家傲·和晏虞卿咏侍儿弹箜篌
老去诸馀情味浅。诗词不上闲钗钏。
宝幌有人红两靥。帘间见。紫云元在梨花院。 
十四条弦音调远。柳丝不隔芙蓉面。
秋入西窗风露晚。归去懒。酒酣一任乌巾岸。
宋·汪元量 婆罗门引
一生富贵，岂知今日有离愁。锦帆风力难收。
望断燕山蓟水，万里到幽州。恨病馀双眼，冷泪交流。
行年已休岁，七十又平头。梦破银屏金屋，此意悠悠。
几度见青冢，虚名不足留。且把酒、细听箜篌。
宋·汪元量 忆秦娥 
水悠悠。长江望断无归舟。无归舟。欲携斗酒，怕上高楼。 
当年出塞拥貂裘。更听马上弹箜篌。弹箜篌。万般哀怨，一种离愁。 
宋·史达祖 过龙门·春愁 
醉月小红楼。锦瑟箜篌。夜来风雨晓来收。
几点落花饶柳絮，同为春愁。 
寄信问晴鸥。谁在芳洲。绿波宁处有兰舟。
独对旧时携手地，情思悠悠。 
宋·陈允平 南歌子
懒傍青鸾镜，慵簪翠凤翘。玉屏春重宝香销。因甚不忺梳洗、怕登楼。
载酒垂杨浦，停桡杜若洲。伤春情绪寄箜篌。流水残阳芳草、伴人愁。 
元·张翥 唐多令
花下钿箜篌。尊前白雪讴。记怀中、朱李曾投。
镜约钗盟心已许，诗写在，小红楼。
忍泪上云兜。断魂随彩舟。等闲闲、惹得离愁。
欲寄长河鱼信去，流不到，白鹭洲。
元·柳贯 题萧照江山图
荻浦枫林宿喜烟，夕阳收尽月浮湾。
骚人一曲江南思，弹彻箜篌送雁还。
元·杨维桢 焦尾辞
焦尾器犹在，焦尾音无遗。眷兹古人器，恒以今四丝。
纤手弄掩抑，类作箜篌悲。赤城有佳士，今人古人师。
独作古先操，颀然如见之。饮以化人酒，此味从谁知？
元·杨维桢 西湖竹枝歌·其七
小小渡船如缺瓜，船中少妇竹枝歌。
歌声唱入箜篌调，不遣狂夫横渡河。
元·杨维桢 小游仙二十首·其五
麻姑今夜过青丘，玉醴催斟白玉舟。
莫向外人矜指爪，酒酣为我擘箜篌。
元·杨维桢 公无渡河
公无渡河，河水深兮不见泥。公身非水犀，乌风黑浪欲何济？
公不能济，横帆在河西。青头少妇泣血啼，有年不死将谁齐！
公死河灵伯，妾死河灵妻。